1. ------IND- 2018 0211 LV- SL- ------ 20180524 --- --- PROJET

# *OSNUTEK*

**KABINET MINISTROV REPUBLIKE LATVIJE**

[dan.] [meseca] 2018 Uredba št.

Riga (Zapisnik št. oddelek [bo potrjeno naknadno])

**Postopek za prenehanje statusa odpadka gumijastih materialov, pridobljenih iz izrabljenih pnevmatik**

Izdano v skladu s   
členom 6(1)1  
zakona o ravnanju z odpadki

1. Uredba določa postopek za prenehanje statusa odpadka gumijastih materialov, pridobljenih iz izrabljenih pnevmatik.
2. V smislu te uredbe se sekundarne surovine štejejo za gumijaste materiale, pridobljene iz izrabljenih pnevmatik z lomljenjem, drobljenjem, mletjem, rezanjem ali peletiranjem, če so po predelavi pnevmatik ti materiali namenjeni prodaji na trgu za nadaljnjo uporabo, z vezivi ali brez, in izpolnjujejo vsa merila iz Priloge 1 k tej uredbi.
3. Iz izrabljenih pnevmatik se lahko pridobijo naslednje sekundarne surovine:
   1. gumijasti prah: gumijasti material, pridobljen z drobljenjem izrabljenih pnevmatik v delce velikosti do 0,8 mm;
   2. gumijasti peleti: gumijasti material, pridobljen s peletiranjem izrabljenih pnevmatik v delce velikosti 0,9–20 mm;
   3. gumijasti mulč: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti 10–50 mm. Dovoljene so primesi tekstila;
   4. zdrobljena guma: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti večinoma med 50 in 300 mm. Dovoljene so primesi kovinskih žic in tekstila;
   5. gumijasti odrezki: gumijasti material, pridobljen s krušenjem, drobljenjem ali mletjem izrabljenih pnevmatik v delce nepravilnih oblik velikosti večinoma med 300 do 500 mm. Dovoljene so primesi kovinskih žic in tekstila.
4. Gumijasti materiali se ne štejejo za sekundarne surovine in se štejejo za odpadke, če se uporabljajo za naslednje namene:
   1. sežiganje, z energetsko predelavo ali brez;
   2. pirolizo, plazmolizo, uplinjanje in podobne tehnološke postopke, pri katerih so spremenjene fizikalne ali kemijske lastnosti gumijastih materialov;
   3. deponiranje na odlagališčih ali skladiščenje za več kot eno leto.
5. Predelovalec izrabljenih pnevmatik zagotovi naslednje:
   1. za vsako serijo sekundarnih surovin se izpolni izjava, v kateri se navede, da sekundarne surovine izpolnjujejo merila za prenehanje statusa odpadka iz Priloge 1 k tej uredbi v skladu s Prilogo 2 k tej uredbi (v nadaljnjem besedilu: izjava o skladnosti);
   2. vodenje evidence recikliranih izrabljenih pnevmatik se izvaja v skladu z veljavnimi pravili in predpisi o uradnih oblikah okoljske statistike;
   3. med prevozom spremlja vsako serijo sekundarnih surovin papirna kopija izjave o skladnosti, ki državni okoljski službi Republike Latvije omogoča, da od predelovalca izrabljenih pnevmatik zahteva predložitev izvirnika izjave o skladnosti.
6. Predelovalec izrabljenih pnevmatik hrani izjavo o skladnosti pet let po datumu izdaje in jo na zahtevo pristojnih organov, odgovornih za ravnanje z odpadki, predloži v roku desetih delovnih dni.
7. Izjava o skladnosti se pripravi elektronsko v skladu s pravili in predpisi o elektronskih dokumentih.
8. Predelovalec izrabljenih pnevmatik vsaki seriji sekundarnih surovin priloži tehnično specifikacijo proizvoda.
9. Oseba, odgovorna za uvoz sekundarnih surovin v Latvijo, zagotovi, da predelovalec izrabljenih pnevmatik vsaki seriji sekundarnih surovin priloži izjavo z informacijami o fizikalnih in kemijskih lastnostih pošiljke ter podatki o predelovalcu izrabljenih gum.
10. Oseba, odgovorna za uvoz sekundarnih surovin v Latvijo, hrani izjavo iz odstavka 9 te uredbe pet let po datumu njene izdaje in jo na zahtevo pristojnih organov, odgovornih za ravnanje z odpadki, predloži v roku desetih delovnih dni.
11. Predelovalec izrabljenih pnevmatik vzpostavi sistem vodenja kakovosti, ki zagotavlja sledljivost predelave odpadnih pnevmatik. Predelovalec izrabljenih pnevmatik upošteva zahteve kupca sekundarnih surovin glede kakovosti ter fizikalnih in kemijskih lastnosti sekundarnih surovin.
12. Sistem vodenja kakovosti vsebuje podroben opis predelave izrabljenih pnevmatik, in sicer:
    1. opis spremljanja kakovosti predelave izrabljenih pnevmatik v skladu s Prilogo 1 k tej uredbi;
    2. uporabljene metode vzorčenja, fizikalne in kemijske preskuse vzorcev, označevanje sekundarnih surovin, opis postopkov pakiranja in skladiščenja;
    3. merila glede skladnosti in zavrnitve za izrabljene pnevmatike, vrste nadzornih ukrepov za ocenjevanje izrabljenih pnevmatik glede skladnosti in načine dokumentiranja rezultatov nadzornih ukrepov;
    4. opis celotnega cikla predelave izrabljenih pnevmatik, vključno z naknadnim ravnanjem in skladiščenjem nastalih odpadkov, ter informacije o potencialni prodaji sekundarnih surovin;
    5. merila glede skladnosti kakovosti sekundarnih surovin in​merila za samopreverjanje v skladu s Prilogo 1 k tej uredbi;
    6. seznam osebja predelovalca odpadnih pnevmatik, odgovornega za vsako fazo predelave izrabljenih pnevmatik;
    7. potencialni obseg predelave izrabljenih pnevmatik.
13. Predelovalec izrabljenih pnevmatik hrani informacije v zvezi s predelavo izrabljenih pnevmatik iz odstavka 12 te uredbe pet let po prevzemu zadevne serije sekundarnih surovin.
14. Predelovalec izrabljenih pnevmatik opravi revizijo sistema vodenja kakovosti vsako leto in v primeru bistvenih sprememb tehnoloških procesov sekundarnih surovin oziroma sprememb fizikalnih ali kemijskih lastnosti sekundarnih surovin.
15. Na pisno zahtevo pristojnih organov, odgovornih za ravnanje z odpadki, predelovalec izrabljenih pnevmatik ali oseba, odgovorna za uvoz sekundarnih surovin v Latvijo, zagotovi dostop do vseh površin, prostorov in dokumentov, povezanih s predelavo in skladiščenjem izrabljenih pnevmatik, za namen ocene izpolnjevanja zahtev, določenih v tej uredbi.
16. Predelovalec izrabljenih pnevmatik obvesti kupca sekundarnih surovin, da se izrabljene pnevmatike predelujejo na podlagi sistema vodenja kakovosti.
17. Če se pristojna organa države odpreme in namembne države pri uvozu gumijastih materialov, pridobljenih iz izrabljenih pnevmatik iz drugih držav, ne strinjata glede razvrstitve gumijastega materiala, se uporabi člen 28(1) Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov.

Priloga 1  
k Uredbi   
Kabineta ministrov št. .....  
z dne [dan.] [meseca] 2018

**Merila za prenehanje statusa odpadka gumijastih materialov, pridobljenih iz izrabljenih pnevmatik**

|  |  |
| --- | --- |
| Merila za prenehanje statusa odpadka | Merila za samopreverjanje |
| 1. Zahteve glede kakovosti gumijastih materialov, pridobljenih iz izrabljenih pnevmatik z mehansko obdelavo:    1. nimajo nevarnih lastnosti, omenjenih v Uredbi Komisije (EU) št. 1357/2014 z dne 18. decembra 2014 o nadomestitvi Priloge III k Direktivi 2008/98/ES Evropskega parlamenta in Sveta o odpadkih in razveljavitvi nekaterih direktiv, in ne presegajo mejnih koncentracijskih vrednosti iz Priloge IV k Uredbi Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS;    2. izpolnjujejo omejitve iz člena 50 Priloge XVII k Uredbi (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES;    3. ne vsebujejo opaznih količin olja in maziv;    4. ločevanje in kvantitativno določanje je izvedeno glede na tip/velikost. | Kakovost gumijastih materialov se oceni:   * z vizualnim pregledom, * fizikalne in kemijske lastnosti: na podlagi poročil o laboratorijskih preskusih, vključno s tistimi, ki jih zajemajo tehnične specifikacije kupcev sekundarnih surovin. Na zahtevo kupca sekundarnih surovin se lahko opravijo tudi drugi laboratorijski preskusi v skladu z dodatnimi specifikacijami kupca sekundarnih surovin.   Za vsak tip sekundarnih surovin, pridobljenih iz izrabljenih pnevmatik, se opravi preskus reprezentativnih vzorcev.  Reprezentativni vzorci se pridobijo v skladu s postopkom vzorčenja, ki je del sistema vodenja kakovosti in ga ta podrobno opisuje (uporabljene metode vzorčenja, pogostost vzorčenja, velikost, tipi in število vzorcev, statistična analiza itd.).  Fizikalne in kemijske lastnosti se preskusijo v laboratoriju.  Merila skladnosti sekundarnih surovin, določena v odstavku 1 Priloge, se uvedejo in opišejo v sistemu vodenja kakovosti. |
| 1. Zahteve glede recikliranja odpadkov v sekundarne surovine:    1. uporabijo se lahko le izrabljene pnevmatike, ki ustrezajo razvrstitvi odpadkov in lastnostim nevarnih odpadkov, kot je določeno v pravilih in predpisih;    2. ne smejo se uporabiti izrabljene pnevmatike, onesnažene z nevarnimi snovmi ali nevarnimi odpadki. | Kakovost gumijastih materialov se oceni z vizualnih pregledom.  Kakovost prejetih in predelanih izrabljenih pnevmatik se evidentira v skladu z veljavnimi pravili in predpisi o uradnih oblikah okoljske statistike. |
| 1. Izrabljene pnevmatike se predelajo, kot sledi:   3.1 tujki, kot so kamni, kosi kovin in ostanki, se odstranijo;  3.2 uporabljene metode in postopki nimajo škodljivega vpliva na okolje;  3.3 upoštevajo se pravila in predpisi, ki urejajo upravljanje in ravnanje z odpadki. | Pnevmatike se očistijo mehansko ali ročno. |

Priloga 2  
k Uredbi   
Kabineta ministrov št. .....  
z dne [dan.] [meseca] 2018

**Izjava o izpolnjevanju meril za prenehanje statusa odpadka za sekundarne surovine**

|  |  |
| --- | --- |
| 1. | Podatki o predelovalcu izrabljenih pnevmatik: |
| Ime pravne osebe:  Registrska št.: |
| Dejanski naslov: |
| Registrirani sedež: |
| Kontakt: |
| Telefon: |
| E-naslov: |
| 2. | Tehnične zahteve, navedene v tehnični specifikaciji kupca sekundarnih surovin, vključno s sestavo, velikostjo, primesmi, fizikalnimi in kemičnimi lastnostmi itd. (navedite tehnične zahteve):  Sekundarne surovine, pridobljene iz izrabljenih pnevmatik, izpolnjujejo zahteve, določene v tehničnih specifikacijah. |
| 3. | Velikost pošiljke v kg: |
| 4. | Sekundarne surovine, pridobljene iz izrabljenih pnevmatik, izpolnjujejo merila za prenehanje statusa odpadka.\* |
| 5. | Predelovalec izrabljenih pnevmatik deluje v skladu s sistemom vodenja kakovosti. |
| 6. | Sekundarne surovine, vključene v pošiljko, so namenjene samo za neposredno uporabo (navedite predvideno uporabo): \_\_\_\_\_\_\_\_\_\_\_\_\_\_\_\_\_\_ |
| 7. | Izjava o predelovalcu izrabljenih pnevmatik:  Potrjujem, da so informacije v izjavi popolne in pravilne. |
| 8. | Druge informacije: |
| 9. | Predstavnik gospodarskega subjekta   * Polno ime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ * Položaj, podpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Datum: |
| Podpis: |

*\* Merila so opredeljena v Prilogi 1 k Uredbi Kabineta ministrov št. \_\_\_\_ z dne [dan]. [meseca] 2018 o postopku za prenehanje statusa odpadka gumijastih materialov, pridobljenih iz izrabljenih pnevmatik, in so del sistema vodenja kakovosti predelovalca za izrabljene pnevmatike.*